Phumla Williams ’n ‘skandelike manipuleerder’, sê Faith | Netwerk24
Deur Mahlatse Mahlase, News24 04 September 2018 12:02
Faith Muthambi, voormalige minister van kommunikasie, gaan regsadvies inwin nadat Phumla Williams na haar die vinger gewys het by die kommissie van ondersoek na staatskaping.
Williams, wat onder Muthambi waarnemende direkteur-generaal van die staat se inligtings-en-kommunikasiediens (GCIS) was, het Maandag getuig Muthambi “wou tot elke prys steel”.
’n Dikwels emosionele Williams het Maandag getuig dat Muthambi haar (geestelik) gefolter het en dat sy as gevolg daarvan angsaanvalle gekry het.
Williams het aan die kommissie gesê Muthambi se optrede was byna ’n optrede teen die staat.
Volgens Williams was Muthambi se optrede skynbaar ’n poging om die GCIS wanfunksioneel te laat lyk sodat daar na hulp van buite die regering gekyk kon word.
Muthambi het Williams in 2016 gedemoveer van die pos as waarnemende DG tot adjunk-DG.
Williams het verduidelik dat Mu­thambi haar toe gedwing het om meer as R35 000 van haar salaris terug te betaal.
Muthambi het Dinsdag ’n verklaring uitgereik waarin sy dreig om Williams se getuienis as leuens te ontbloot.
“Ek win regsadvies in oor hierdie uiterse eensydige bewyse deurtrek met halwe waarhede en blatante leuens wat Williams aan die kommissie voorgehou het. ’n Baie anderse waarheid gaan na vore kom en haar leuens en reaksionêre agenda sal uiteindelik blootgelê word.”
Muthambi meen ook Williams se getuienis doen afbreuk aan die geloofwaardigheid van die kommissie.
“Phumla Williams is een van die skandelikste manipuleerders en leuenaars wat ek ongelukkig genoeg was om teë te kom.”
Meer oor: Faith Muthambi | Phumla Williams | Staatskaping